**OБРАЗЛОЖЕЊЕ**

**I. УСТАВНИ ОСНОВ**

Уставни основ за доношење овог закона садржан је у одредби члана 97. став 1. тачка 16) према којој Република Србија уређује и обезбеђује организацију, надлежност и рад републичких органа и у одредби члана 143. став 2. Устава Републике Србије према којој се оснивање, организација, надлежност, уређење и састав судова уређују законом.

**II. РАЗЛОЗИ ЗА ДОНОШЕЊЕ ЗАКОНА**

Законом о уређењу судова (у даљем тексту: Закон) предвиђено је да 1. јануара 2019. године извесне надлежности прелазе са Министарства правде на Високи савет судства. Реч је о надлежностима којe чине правосудну управу, схваћену у најширем смислу те речи. Конкретно ради се о: утврђивању мерила за одређивање броја судског особља (члан 57. став 3. Закона), сви послови правосудне управе који су наведени у Закону (члан 70. ст. 2, 4. и 5. Закона) и који су тренутно подељени између Високог савета судства и Министарства правде, доношењу Судског пословника (члан 74. Закона), надзору над применом Судског пословника (члан 75. став 1. Закона), предлагању и извршењу буџетских средстава (члан 83. Закона) и надзору над трошењем буџетских средстава за рад судова (члан 84. Закона).

У току је израда амандмана на Устав Републике Србије који се односе на област правосуђа. После усвајања амандмана на Устав Републике Србије биће неопходно усаглашавање закона у области правосуђа са овим амандманима, међу којима је и Закон о уређењу судова. Из наведених разлога, овим изменама одлаже се преношење надлежности са Министарства правде на Високи савет судства, док се не створе услови за измену закона из области правосуђа у складу са изменама Устава.

**III. ОБЈАШЊЕЊЕ ОСНОВНИХ ПРАВНИХ ИНСТИТУТА И ПОЈЕДИНАЧНИХ РЕШЕЊА**

Преузимање надлежности одлаже се на годину дана, тачније до 1. јануара 2020. године (члан 1).

Предвиђено је да овај закон ступи на снагу осмог дана од дана његовог објављивања у „Службеном гласнику Републике Србиje” (члан 2).

**IV. ФИНАНСИЈСКА СРЕДСТВА ПОТРЕБНА ЗА ПРИМЕНУ ЗАКОНА**

За спровођење овог закона није потребно обезбедити финансијска средства у буџету Републике Србије.

**V. РАЗЛОЗИ ЗА ДОНОШЕЊЕ ЗАКОНА ПО ХИТНОМ ПОСТУПКУ**

Предлаже се да се Закон о измени Закона о уређењу судова донесе по хитном поступку, из разлога што би недоношење закона по хитном поступку могло да проузрокује штетне последице по рад државних органа.